Paġna Il-Qorti Ewropea tal-Awdituri b'dan tinfurmak li r-Rapport Speċjali Nru 1/2015 "Trasport minn Passaġġi fuq l-Ilma Interni fl-Ewropa: L-ebda titjib sinifikanti fis-sehem modali u fil-kundizzjonijiet ta' navigabbiltà mill-2001 'il hawn" għadu kif ġie ppubblikat. Ir-rapport jista' jiġi kkonsultat jew imniżżel mis-sit web tal-Qorti Ewropea tal-Awdituri: http://eca.europa.eu Verżjoni stampata tar-rapport tista' tinkiseb mingħajr ħlas fuq talba lill-Qorti tal-Awdituri: jew billi timla formola ta' ordni elettronika fuq l-EU-Bookshop. Id-Direttorat Ġenerali għall-Enerġija tal-Kummissjoni Ewropea, b'din qed iniedi sejħa għall-proposti sabiex jingħataw għotjiet f'konformità mal-prijoritajiet u l-għanijiet iddefiniti fil-programm ta' ħidma pluriennali fil-qasam tal-infrastruttura tal-enerġija trans-Ewropea taħt il-Faċilità Nikkollegaw l-Ewropa għall-perjodu 2014–2020. Qed jintlaqgħu l-proposti għal din is-sejħa: L-ammont indikattiv disponibbli għall-proposti magħżula skont din is-sejħa għall-proposti huwa ta' EUR 100 miljun. Il-proposti jridu jitressqu sad-29 ta' April 2015. It-test sħiħ tas-sejħa għall-proposti jinsab fuq: Klassi 1.2. Prodotti tal-laħam (imsajrin, immellħin, affumikati, eċċ.) Is-"Salame Piemonte" isir minn taħlita ta' laħam tal-ħnieżer frisk ittikkjat, li ma jkunx ġie ffriżat, miksub mill-qatgħat li ġejjn. Għad-dgħif: muskoli mtarrzin tal-koxxa, l-ispalla u ż-żaqq; Għall-grass: xaħam ta' kwalità taż-żaqq, il-gerżuma u l-ardu. Għall-produzzjoni tas-"Salame Piemonte" qed jiġu ddefiniti l-perjodi ta' maturazzjoni li ġejjin skont id-dijametru tas-salami frisk: dijametru ta' bejn 40 u 70 mm: minn minimu ta' 10 ijiem sa massimu ta' 50 jum dijametru ta' bejn 71 u 90 mm: minn minimu ta' 21 jum sa massimu ta' 84 jum Meta jinħareġ għall-konsum, is-"Salame Piemonte" sħiħ jiżen mhux inqas minn 300 g u jrid ikollu l-karatteristiċi organolettici, fiżikokimiċi u mikrobijoloġiċi li ġejjin. Karatteristiċi organolettiċi Karatteristiki kimiċi u fiżikokimiċi Minimu ta' proteini totali. Proporzjon xaħam/proteini mhux aktar minn 0,12 Proporzjon ilma/proteini mhux aktar minn 2,00 Proporzjon xaħam/proteini mhux aktar minn 1,40 Karatteristiċi mikrobijoloġiċi Is-"Salame Piemonte" jista' jiġi immanifatturat f'bosta għamliet u daqsijiet bl-użu tal-istess taħlita, imdeffes f'musrana jew f'involukru ta' materjal rikostitwit ta' oriġini naturali, b'dijametru tas-salami frisk li jvarja bejn 40 u 90 mm. Is-"Salame Piemonte" IĠP jinkiseb minn laħmijiet tal-ħnieżer li għandhom il-karatteristiċi li ġejjin. Jintużaw annimali ta' razez bażiċi tradizzjonali puri jew li ġejjin minn Large White u Landrace. Jintużaw ukoll annimali li ġejjin mir-razza Duroc. It-tipi ġenetiċi użati għandhom jippermettu li jintlaħqu piżijiet għoljin b'rendiment tajjeb u li, fi kwalunwe każ, il-piż medju jkun ta' 160 kilogramma għal kull lott (piż ħaj), bejn wieħed u ieħor 10 %. L-età minima biex jinqatlu hija ta' disa' xhur. Mhux permess l-użu ta' ifħla u ħnieżer nisa. Il-ħnieżer għandhom jinqatlu meta jkunu fi stat eċċellenti ta' saħħa u għandhom jiġu żvinati kompletament. Mhemmx limitazzjoni ġeografika għall-oriġini tal-ħnieżer. It-tmigħ tal-ħnieżer isir f'żewġ fażijiet u jissejjes l-aktar fuq prodotti ċereali. Il-porzjon medju tat-tmigħ tal-ħnieżer huwa magħmul fil-biċċa l-kbira minn maħlut ta' qamħirrum u wara dan xhir, granza, sojja u supplementi minerali. Il-prodotti sekondarji tal-ġobon bħax-xorrox u x-xorrox tal-butir jistgħu jintużaw. Ix-xorrox u x-xorrox tal-butir flimkien ma għandhomx ikunu iktar minn 15-il litru kull ras/kuljum. Il-porzjon jista' jkun issupplementat minn minerali u vitamini skont il-limiti stabbiliti fil-leġiżlazzjoni attwali. L-ingredjenti l-oħra huma l-melħ (mhux aktar minn 3 %), il-bżar sħiħ u/jew f'biċċiet u/jew mitħun (mhux aktar minn 0,4 %), ħwawar u pjanti aromatiċi: tewm, imsiemer tal-qronfol sħaħ jew mitħuna jew f'infusjoni mal-inbid u noċemuskata. Sabiex it-togħma tipika tas-Salame Piemonte tkun iggarantita u biex jiġi rispettat il-metodu tradizzjonali ta' produzzjoni jeħtieġ li jintuża nbid aħmar tal-piemonte li jkollu l-indikazzjoni tal-oriġini, li jkun ġej mill-varjetajiet Nebbiolo, Barbera u Dolcetto (fi kwantità superjuri għal 0,25 % fil-piż). L-użu ta' zokkor u/jew destrożju huwa permess, kif ukoll kulturi li jibdew il-fermentazzjoni, kulturi fungali li jiksu l-musrana, nitrat tas-sodju u/jew potassju, nitrit tas-sodju u/jew potassju, aċidu askorbiku u l-melħ sodiku tiegħu. Mhumiex permessi proċessi oħra teknoloġiċi li għandhom l-għan li jżommu umdu l-laħam. Il-fażijiet kollha tal-produzzjoni, it-tmellieħ, it-taħlit, il-mili tal-musrana, it-tnixxif u l-maturazzjoni tas-Salame Piemonte jsiru fiż-żona indikata fil-punt 4 hawn taħt. Is-Salame Piemonte IĠP jinbiegħ sħiħ, f'biċċiet imdaqqsa jew imqatta rqiq, mingħajr ippakkjar, jew ippakkjat taħt vakwu jew f'atmosfera protettiva. L-isem tal-Indikazzjoni Ġeografika Protetta "Salame Piemonte" jrid jidher fuq it-tikketta b'ittri ċari u li ma jitħassrux, jispikka fuq kwalunkwe kitba oħra li tidher fuq it-tikketta u minnufih warajh irid jidher il-kliem "Indicazione Geografica Protetta", li jrid jiġi tradott fil-lingwa tal-pajjiż fejn jinbiegħ il-prodott; is-simbolu grafiku tal-Unjoni kif ukoll il-logo "Salame Piemonte" jridu jidhru wkoll kif qed jintwera hawn taħt. Fuq it-tikketta tas-Salame Piemonte jistgħu jidhru l-pajjiż jew ir-reġjun ta' oriġini tal-laħam tal-ħnieżer. F'każ li jkun hemm laħmijiet li ġejjin minn aktar pajjiżi jew reġjuni, dawn iridu jkunu elenkati skont l-ordni tal-piż. Il-proċess tal-produzzjoni u tal-maturazzjoni tas-Salame Piemonte jrid isir fit-territorju tar-reġjun tal-Pjemonte. Is-Salame Piemonte huwa magħqud u artab, kuluru aħmar dagħmi u togħmitu ħelwa u delikata. Karatteristika partikolari tas-Salame Piemonte hija l-irtubija tiegħu u t-togħma "ħelwa u delikata" li ġejja, prinċipalment, mill-perjodu qasir ta' maturazzjoni tiegħu. Din il-karatteristika li hija riżultat ta' tradizzjoni antika Pjemontiża tas-sengħa tal-produzzjoni tas-salami maż-żmien issodisfat il-gosti u d-drawwiet tal-konsumaturi lokali. Il-karatteristika prinċipali tas-Salame Piemonte hija li fost l-ingredjenti hemm l-inbid aħmar DOP Pjemontiż, li ġej esklużivament mill-varjetajiet Nebbiolo, Barbera u Dolcetto, u li fit-taħlita jinsab fi kwantità akbar minn 0,25 %. Dawn l-inbejjed tipiċi lokali jaffettwaw it-togħma u l-aroma tas-Salame Piemonte u dejjem iddistingwewh minn prodotti simili fis-suq. Il-fatt li fatturi speċifiċi bħall-fama u n-natura speċifika tal-metodu ta' produzzjoni jorbtu s-Salame Piemonte maż-żona ġeografika huwa evidenzjat minn bosta referenzi storiċi li juru l-mod kif isir dan is-salami, kif żviluppa u tefa' l-għeruq tiegħu tul iż-żmien fir-reġjun biex sar prodott uniku meta mqabbel ma bosta prodotti oħra tas-salami minn partijiet oħra tal-Italja. Fl-1854, fil-ktieb tiegħu dwar it-tisjir tal-klassi tan-nofs ("Cucina Borghese"), Giovanni Vialardi, xeff u pastiċċier fil-Palazz reali tal-Italja (il-Familja Savoia), jiddeskrivi fid-dettall il-produzzjoni tas-salami tal-majjal, li jista' jitqies bħala l-veru prekursur tas-"Salame Piemonte", peress li r-riċetta hija simili għal dik li tintuża llum; anki dak iż-żmien kien fiha "tazza tajba ta' inbid Barbera". Wara l-gwerra kompliet il-produzzjoni industrijali tas-"Salame Piemonte", u mill-1948 sal-ġurnata tal-lum mingħajr interruzzjoni, fil-listi ta' kull ħmistax tal-Kamra tal-Kummerċ ta' Torino l-isem "Salame Piemonte" baqa' jidher fit-taqsima tal-laħmijiet tal-majjal frisk. Iż-żieda fil-proċess ta' produzzjoni ta' inbid aħmar li ġej mill-iktar tliet varjetajiet famużi tal-Pjemonte, in-Nebbiolo, il-Barbera u d-Dolcetto, hija xhieda tar-rabtiet mill-qrib bejn is-"Salame Piemonte" u ż-żona. Dan huwa l-element karatteristiku ta' dan il-prodott u jissemma f'bosta pubblikazzjonijiet, manwali u katalgi marbuta mal-laħmijiet imnixxfa, kif ukoll f'bosta programmi fuq it-televiżjoni Taljana dwar ikel u xorb bejn l-2008 u l-2010. Ta' min ifakkar il-ktieb ta' Riccardo Di Corato – "Delizie del divin Porcello" li jiġbor f'katalgu u jiddeskrivi l-laħmijiet imnixxfa u s-salami kollha tal-Italja (Ed. Idealibri srl, Diċembru 1984, paġna 160), il-ktieb "Processo al maiale" (A. Beretta, Pavia, Monboso, 2002, paġna. 160) u bosta programmi televiżivi bħal "Occhio alla spesa" u "Terre e sapori" fuq ir-Rai 1 u "Mela Verde" fuq ir-Rete Quattro, fejn ma jonqosx li jissemma dejjem l-użu tal-inbid Pjemontiż bħala ingredjent tipiku tat-taħlita tas-"Salame Piemonte". Fl-aħħar nett is-Salame Piemonte ħa sehem f'bosta kompetizzjonijiet lokali u internazzjonali, fosthom is-Salone del Gusto (Torino – 2006 – 2008 - 2010) u Cibus (Parma 2008 -2010). (it-tieni subparagrafu tal-Artikolu 6(1) ta' dan ir-Regolament) It-test sħiħ tal-ispeċifikazzjoni tal-prodott jinsab fuq is-sit tal-Internet li ġej: http://www.politicheagricole.it/flex/cm/pages/ServeBLOB.php/L/IT/IDPagina/3335 billi wieħed imur direttament fil-paġna ewlenija tas-sit elettroniku tal-Ministeru għall-Politika Agrikola, dwar l-Ikel u l-Forestrija (www.politicheagricole.it) u jagħfas fuq "Prodotti DOP IGP" (in-naħa ta' fuq, fuq il-lemin tal-iskrin), u mbagħad fuq "Prodotti DOP IGP STG" (fil-ġenb, fuq ix-xellug tal-iskrin) u fl-aħħar fuq "Disciplinari di Produzione all'esame dell'UE". Abbażi tal-kontrolli li twettqu wara r-rikonoxximent ta' din id-denominazzjoni, mad-deskrizzjoni organolettika ġew miżjuda d-deskritturi sabiex il-prodott ikun jista' jiġi identifikat b'mod aktar faċli. Il-kontenut massimu ta' aċidità libera ġie mnaqqas għal 0,8 g/100 g, u dan jirrifletti b'mod tajjeb ir-riżultati tal-prattiki tal-ipproċessar fir-reġjun ta' Nyons: iż-żebbuġ jiġi magħsur malajr wara l-ħsad. Il-valur tal-perossidu huwa limitat għal 16-il milliekwivalenti ta' perossidu tal-ossiġnu għal kull 1 kg ta' żejt taż-żebbuġa meta ż-żejt jitqiegħed għall-ewwel darba fis-suq. Dan isir sabiex il-kwalità taż-żejt tiġi ppreservata għall-konsumatur. Iż-żejt huwa ftit li xejn jaħraq (jew pikkanti) u morr. Dawn il-karatteristiki huma mkejla skont skala ta' valuri stabbilita mill-Kunsill Internazzjonali taż-Żebbuġ (b'firxa minn 0 sa 10): f'dan il-każ il-valuri għal dawn il-karatteristiki huma ta' bejn 0 u 2. Għaldaqstant il-livelli proposti jikkorrispondu tajjeb mal-karatteristiki tal-"Huile d'olive de Nyons", li għandu togħma ħelwa minħabba li ż-żebbuġ jiġi maħsud meta jkun matur. Oriġinarjament l-ispeċifikazzjonijiet kienu jistipulaw li ż-żejt kellu kulur "isfar dehbien". Il-kulur taż-żejt jinbidel aktar ma l-prodott jimmatura (ikollu ħjiel ta' aħdar fil-bidu tal-istaġun), u b'hekk id-deskrizzjoni tal-kulur taż-żejt taż-żebbuġa ġiet estiża u biex taqra: "Il-kulur tiegħu jvarja minn isfar ikanġi fl-aħdar għal isfar dehbien." Rigward il-bidliet leġiżlattivi u regolatorji nazzjonali, it-taqsima "Provi li l-prodott joriġina fiż-żona ġeografika" ġiet ikkonsolidata u b'mod partikolari tiġbor l-obbligi ta' rappurtar u żamma ta' reġistri dwar it-traċċabilità tal-prodott u l-monitoraġġ tal-kundizzjonijiet tal-produzzjoni. F'dan il-qafas, b'mod partikolari, ġiet prevista awtorizzazzjoni tal-operaturi mill-korp tal-kontroll li tirrikonoxxi l-kapaċità tagħhom li jissodisfaw ir-rekwiżiti tal-ispeċifikazzjonijiet tal-prodott tal-marka li minnha jiksbu l-qligħ tagħhom. Barra minn hekk, din l-intestatura fiha xi żidiet u tissupplimenta diversi dispożizzjonijiet relatati mar-reġistri u mad-dokumenti ta' dikjarazzjoni li jippermettu li jiġu żgurati t-traċċabilità u l-verifiki ta' konformità tal-prodotti mar-rekwiżiti tal-ispeċifikazzjonijiet. Fid-denominazzjoni protetta ta' oriġini ġiet inkluża informazzjoni dwar l-età tas-siġar taż-żebbuġ fiż-żmien meta dawn jiddaħħlu fil-produzzjoni. Din ġiet stabbilita bħala 5 snin, sabiex jiġi ffaċilitat it-twettiq tal-verifiki dwar il-produzzjoni: meta s-siġar ikollhom 5 snin dawn jibdew jintużaw għall-produzzjoni, u l-imsaġar jiġu spezzjonati u l-produzzjoni tagħhom titqies meta jiġi kkalkulat ir-rendiment massimu awtorizzat. Il-perċentwal massimu tal-varjetajiet għad-dakra awtorizzat fl-imsaġar huwa ta' 5 %, iżda dan hu diffiċli li jsir għal imsaġar żgħar ħafna (b'inqas minn 20 siġra). Sabiex dawn l-imsaġar jiġu meqjusa, il-preżenża hemmhekk ta' siġra minn varjetà għad-dakra hija permessa. Żebbuġ minn varjetajiet għad-dakra jista' jintuża għall-produzzjoni taż-żejt bil-kundizzjoni li l-proporzjon ta' dan iż-żebbuġ ma jaqbiżx il-5 % tal-massa totali taż-żebbuġ użat. L-informazzjoni dwar id-daqs u ż-żamma tal-imsaġar ġiet inkluża sabiex jiġi żgurat li l-imsaġar tar-reġjun ta' Nyons jiġu miżmuma b'mod regolari: dan jgħin sabiex jiġi evitat li jkun hemm imsaġar li ma jiġux miżmuma (billi jiġi impost obbligu li titwettaq manutenzjoni annwali, u li l-immaniġġjar tal-kopetura tal-ħamrija u ż-żabra tas-siġar isiru mill-inqas darba kull sentejn), u biex jiġi limitat ir-riskji għas-saħħa (permezz taż-żbir). It-tisqija tas-siġar taż-żebbuġ tiggarantixxi rendimenti aktar regolari u twassal għal tnaqqis fil-kwalità taż-żejt taż-żebbuġa. It-tisqija mwaħħra għandha tiġi evitata sabiex il-frott ikun jista' jsir f'kundizzjonijiet tajba. It-tisqija tas-siġar taż-żebbuġ hija permessa, u d-dati differenti tat-tisqija finali jiddependu fuq it-tekniki tat-tisqija użati (sal-31 ta' Awwissu għat-tisqija bil-friefet u sat-30 ta' Settembru għat-tisqija bil-qtar u tisqija bil-ġettijiet tal-ilma ċkejknin). Id-digriet inizjali tal-10 ta' Jannar 1994 dwar ir-rikonoxximent tad-DPO għar-restrizzjoni tar-rendiment tal-imsaġar għal 6 tunnellati għal kull ettaru, bil-possibbiltà li jiżdied għal 8 tunnellati għal kull ettaru fi snin eċċezzjonali. Wara li beda jseħħ ir-rikonoxximent tad-denominazzjoni protetta tal-oriġini, il-produtturi taż-żejt innutaw li r-rendimenti żdiedu. Dan hu marbut mal-fatt li, bis-suċċess dejjem jiżdied tad-denominazzjoni protetta tal-oriġini, l-imsaġar qed jiġu miżmuma fuq bażi aktar regolari filwaqt li s-segwitu tekniku baqa' jitjieb. Ħafna msaġar ġew rinnovati. Barra minn hekk, in-nuqqas ta' ġlata fuq skala kbira sa mill-1985 wassal biex is-siġar jikbru aktar u jipproduċu rendimenti akbar. Għaldaqstant, bħala medja r-rendiment massimu fi kwalunkwe post fl-azjenda agrikola żdied għal sa 10 tunnellati għal kull ettaru, u dan joqrob aktar lejn il-potenzjal agrikolu lokali. Iż-żebbuġ kollu jiġi meqjus meta jiġi kkalkulat ir-rendiment, ikun x'ikun l-użu maħsub tiegħu. Id-digriet inizjali tal-10 ta' Jannar 1994 rigward ir-rikonoxximent tad-DPO jistipula li d-data tal-bidu tal-ħsad għandha tiġi stabbilita fuq bażi annwali. L-applikazzjoni emendata tiċċara li din id-data għandha tiġi stabbilita mill-awtoritajiet kompetenti wara li l-grupp tal-produtturi jagħti bidu għal spezzjoni ta' maturità sabiex jiġi żgurat li l-maturità ġenerali taż-żebbuġ hija biżżejjed sabiex isir il-ħsad. Il-livell ta' maturità taż-żebbuġ fi żmien il-ħsad ġie espress b'mod aktar preċiż: mill-inqas 65 % taż-żebbuġ għandu jkun mingħajr kulur aħdar, sabiex tiġi rfinuta l-idea ta' "ħsad f'maturità tajba" użata qabel. Rigward il-mod ta' kif isir il-ħsad taż-żebbuġ, ġew speċifikati metodi addizzjonali tal-ħsad sabiex jitqiesu żviluppi tekniċi: flimkien mal-ħsad li jsir biss bl-idejn, ġie awtorizzat l-użu ta' tagħmir li jċaqlaq il-friegħi jew is-siġar permezz ta' vibrazzjonijiet. L-użu ta' prodotti għat-twaqqigħ tal-frott huwa pprojbit. Il-ġbir ta' żebbuġ li waqa' mal-art huwa pprojbit peress li dan jirriżulta f'żejt taż-żebbuġa ta' kwalità baxxa. Din l-applikazzjoni emendata tispeċifika wkoll it-tekniki li għandhom jiġu wżati meta jintużaw ix-xbieki sabiex il-kwalità taż-żebbuġ tiġi ppreservata. Sabiex jiġi żgurat li l-karatteristiki taż-żebbuġ maħsud jiġu ppreservati, il-grupp ta' produtturi ried jispeċifika li ż-żebbuġ jiġi ttrasportat f'kannestri li jesgħu massimu ta' 20 kg. Id-digriet inizjali tal-10 ta' Jannar 1994 rigward ir-rikonoxximent tad-DPO stipula perjodi ta' żmien bejn il-ħsad u l-konsenja u bejn il-ħsad u l-ipproċessar. Sabiex jiġi żgurat li ż-żejt taż-żebbuġa jkollu l-karatteristiki tad-denominazzjoni protetta tal-oriġini, dawn il-perjodi taż-żmien tnaqqsu kif ġej: sa massimu ta' 3 ijiem bejn il-ħsad u l-konsenja, massimu ta' 4 ijiem bejn il-konsenja u l-ipproċessar u massimu ta' 6 ijiem bejn il-ħsad u l-ipproċessar. Ir-rekwiżiti tal-kwalità għaż-żebbuġ ipproċessat ġew stabbiliti b'mod aktar preċiż. Il-perċentwal ta' żebbuġ li jista' jkun affetwat mill-ġlata u l-organiżmi ta' ħsara ġie limitat għal 10 %, u dan hu aktar espliċitu mill-idea ta' żebbuġ "b'saħħtu" użata qabel. L-obbligu li ż-żebbuġ jitneħħilu l-weraq qabel l-estrazzjoni taż-żejt ġie introdott sabiex jiġi evitat li ż-żejt ikollu togħmiet mhux mixtieqa. Sabiex jiġu ppreservati l-karatteristiki bikrija tal-prodott, it-temperatura massima tal-pâte taż-żebbuġ tnaqqset minn 30 °C (kif definit fid-digriet inizjali rigward ir-rikonoxximent tad-DPO) għal 27 °C fl-istadji kollha tal-proċess. Dan l-obbligu japplika wkoll għal kwalunkwe ilma li jista' jintuża għall-ħasil. Filwaqt li jinżammu d-dispożizzjonijiet rigward il-metodi ta' estrazzjoni (jiġifieri l-estrazzjoni li tinvolvi l-użu ta' proċessi purament mekkaniċi u mingħajr l-użu ta' reaġent ħlief għall-ilma), il-lista' ta' metodi awtorizzati ġiet estiża (it-tħin taż-żebbuġ, il-malassazzjoni tal-pâte taż-żebbuġ, is-separazzjoni tal-fdal taż-żrieragħ mill-parti likwida, is-separazzjoni taż-żejt taż-żebbuġa mill-materja veġetali, u l-filtrazzjoni possibbli). Il-lista tirrifletti t-tekniki kollha użati attwalment fiż-żona ġeografika u saret sabiex ma jiġux introdotti tekniki tal-ipproċessar ġodda mingħajr ma l-impatt tagħhom fuq il-karatteristiki tal-prodott jiġi meqjus minn qabel. Sabiex il-kwalità taż-żejt taż-żebbuġa tiġi ppreservata kontra l-ossidazzjoni, ġiet miżjuda d-dikjarazzjoni li ġejja: "Il-ħażna u l-ippakkjar tal-'Huile d'olive de Nyons' isiru b'mod li jillimita l-probabbiltà li ż-żejt jiġi f'kuntatt mal-arja." Il-kontenut tat-tikkettar li għandu x'jaqsam direttament mad-denominazzjoni ġie magħmul konformi mar-Regolament (UE) Nru 1151/2012: jintuża s-simbolu DPO tal-Unjoni Ewropea. Barra minn hekk, il-frażi "denominazzjoni protetta tal-oriġini" hija wkoll parti mir-rekwiżiti speċifiċi tat-tikkettar għall-prodotti b'din id-denominazzjoni. Minħabba bidliet leġiżlattivi u fir-regolamenti nazzjonali, l-intestatura "Rekwiżiti nazzjonali" issa tinkludi tabella li fiha l-punti prinċipali li għandhom jiġu ċċekkjati, il-valuri ta' referenza tagħhom u l-metodi tal-evalwazzjoni tagħhom. Id-dettalji ta' kuntatt tal-awtoritajiet kompetenti ta' spezzjoni ġew aġġornati, b'mod partikolari sabiex tiġi riflessal-bidla fil-metodi ta' spezzjoni. Fl-intestatura "Żona ġeografika", l-arranġamenti għad-determinazzjoni ta' ħbula ta' art xierqa ġew magħmula konformi mal-proċeduri nazzjonali ġodda. Klassi 1.5. Żjut u xaħmijiet (butir, marġerina, eċċ.) Il-"Huile d'olive de Nyons" huwa żejt taż-żebbuġa ikkaratterizzat minn naska ta' tuffieħ aħdar, aromi ta' frott imnixxef u togħma ta' butir, u minn aromi ta' ġellewż u/jew ħaxix maqtugħ frisk. Huwa żejt bellusi u d-dewwieqa jirreferu għalih bħala "xaħmi", għall-kuntrarju ta' ċerta żjut oħrajn aktar "fluwidi". Il-kulur tiegħu jvarja minn isfar ikanġi fl-aħdar għal isfar dehbien. Iż-żejt għandu togħma qawwija, kemmxejn qarsa, b'valur ta' inqas minn jew ta' 2 minn 10 għal kull kriterja fuq l-iskala organolettika tal-Kunsill Internazzjonali taż-Żebbuġ (IOC). Il-kontenut tal-aċidità libera, espress f'termini ta' aċidu olejku, huwa ta' inqas minn jew ta' 0,8 g għal kull 100 g. Il-valur tal-perossidu huwa limitat għal 16-il milliekwivalenti ta' perossidu tal-ossiġnu għal kull 1 kg ta' żejt taż-żebbuġa meta ż-żejt jitqiegħed għall-ewwel darba fis-suq. Mill-inqas 95 % taż-żebbuġ użat huwa tal-varjetà Tanche, filwaqt li ż-żebbuġ l-ieħor jista' jkun ġej minn siġar tal-varjetajiet għad-dakra użati. L-istadji kollha tal-produzzjoni tal-materja prima, mit-tkabbir taż-żebbuġ sal-ipproċessar f'żejt taż-żebbuġa għandhom isiru fiż-żona ġeografika stabbilita. Apparti l-informazzjoni obbligatorja prevista fir-regoli dwar it-tikkettar taż-żejt taż-żebbuġa, it-tikkettar tal-"Huile d'olive de Nyons" għandu jkollu: l-isem tad-denomniazzjoni tal-oriġini "Huile d'olive de Nyons", u l-frażi "denominazzjoni protetta tal-oriġini" jew "D.P.O.". Dawn l-indikazzjonijiet għandhom ikunu miġbura fl-istess kamp viżiv fuq l-istess tikketta; il-logo tad-DPO tal-Unjoni Ewropea. Huma għandhom jiġu ppreżentati b'karattri ċari, li jistgħu jinqraw u li ma jistgħux jitħassru, li huma kbar biżżejjed biex jidhru sewwa fuq l-isfond li huma stampati fuqu u li jistgħu jintagħrfu sewwa minn affarijiet oħrajn miktuba jew impinġija fuq it-tikketta. Iż-żona ġeografika tal-produzzjoni tinstab: fit-Tramuntana tal-Muntanja Ventoux, f'reġjun magħruf bħala Préalpes sèches (Pre-Alpi xotti); fin-Nofsinhar tal-għoljiet sekondarji li jibqgħu sejrin sal-Alpi u li għandhom altitudni ta' bejn 1 000 m u 1 300 m, li joħolqu lqugħ għar-riħ predominanti mill-Majjistral; Iż-żona tikkonsisti mill-53 muniċipalità tad-dipartimenti ta' Drôme u ta' Vaucluse: Id-dipartiment ta' Drôme: Il-canton kollu ta' Nyons, ħlief għall-muniċipalitajiet ta' Chaudebonne, Sainte-Jalle, Valouse. Id-Dipartiment ta' Vaucluse: Il-muniċipalitajiet ta' Brantes, Entrechaux, Malaucène (sezzjoni AI), Valréas, Visan. Il-masġar ta' Nyonsais u ta' Baronnies, fejn jiġi prodott il-"Huile d'olive de Nyons", jinsab f'44 grad tat-Tramuntana, u huwa dak li jinsab l-aktar fit-Tramuntana ta' Franza. Aktar 'il fuq, it-temperaturi tal-ħarifa u x-xitwa jżommu l-frott milli jsir sew. Din il-pożizzjoni ġeografika, li hijA speċifika għall-Mediterran, tesponi l-imsaġar taż-żebbuġ għall-ġlata. Madankollu l-post tagħha fi ħdan baċir naturali jħares is-siġar mill-irjieħ vjolenti (il-Majjistral) u mill-kesħa. Nyons jissejjaħ ukoll "petit Nice" (Nizza ċkejkna), minħabba s-sigħat ta' xemx (2 500 siegħa kull sena), il-kwalità tal-arja (xotta u friska) u t-temperaturi moderati. Il-preżenza tal-"Géant de Provence" (Ġgant ta' Provence - kif inhi msejħa l-Muntanja Ventoux) bejn il-baħar u ż-żona ta' produzzjoni tillimta x-xita qawwija ġejja min-Nofsinhar u tagħti l-isem ta' "Préalpes sèches" liż-żona. Barra minn hekk, il-firxa ta' għoljiet, ta' altitudni ta' bejn 1 000 m u 1 300 m, jiffurmaw ilqugħ għar-riħ dominanti tal-Majjistral u jnaqqsulu s-saħħa tiegħu. Il-klima hija tat-tip Mediterranju bi ftit preċipitazzjoni, 773 millimetru fis-sena bħala medja bejn l-1961 u l-1990. Il-preċipitazzjoni hija kkonċentrata prinċipalment fil-ħarifa u tammonta għal terz tal-preċipitazzjoni kollha fil-forma ta' maltempati bir-ragħad. Is-sjuf huma xotti u sħan u t-temperaturi huma pjuttost baxxi fix-xitwa bi predominanza ta' riħ mit-Tramuntana. It-temperaturi medji minimi huma ta' 6,4 °C, b'żieda gradwali fil-kesħa matul ix-xitwa. Il-postijiet favorevoli għaż-żriegħ tas-siġar taż-żebbuġ fiż-żona ġeografika tad-denominazzjonijiet tal-oriġini huma l-għoljiet sekondarji, li huma esposti għall-inklinazzjonijiet xemxija ta' pajsaġġi miftuħa (mingħajr dell), li jgħinu fil-ventilazzjoni li telimina kwalunkwe umdità u bi tlajja' ta' ħamrija poruża u fonda biżżejjed fejn jista' jinġabar l-ilma. Il-produzzjoni taż-żebbuġ fiż-żona ta' Nyons hija antika ħafna: il-Feniċi, u warajhom il-Griegi, għallmu lill-abitanti tax-xtut tal-Eygues mhux biss il-kultura tad-dielja, iżda wkoll dik tas-siġra taż-żebbuġ. Matul is-sekli, kien hemm għadd kbir ta' referenzi għall-kummerċ taż-żejt u ż-żebbuġ fiż-żona, u din il-produzzjoni hija parti integrali mill-pajsaġġ u l-ħajja ekonomika tar-reġjun. L-inċertezzi tal-produzzjoni taż-żejt fis-seklu 20 (b'mod partikolari l-ġlata tal-1956) wasslu lill-produtturi biex jorganizzaw u jiddefendu l-wirt patrimonjali tagħhom, b'mod partikolari permezz tal-"confrérie des chevaliers de l'olivier" (Fratellanza tal-Kavallieri tas-Siġra taż-Żebbuġ), li nħolqot fl-1964, u tal-organizzazzjoni ta' festi tradizzjonali (Olivades, Alicoque u l-festa taż-żebbuġa pikkanti...). L-isforzi u l-perseveranza tagħhom wasslu għar-rikonoxximent tad-denominazzjoni protetta tal-oriġini permezz ta' deċiżjoni tat-tribunal ta' Valence fl-24 ta' April 1968, u għar-rikonoxximent tad-denominazzjoni tal-oriġini b'digriet tal-10 ta' Jannar 1994. Il-produtturi lokali użaw l-għarfien tagħhom, li ġie adattat għall-kundizzjonijiet naturali. B'mod partikolari, huma għażlu varjetà lokali, li hija partikolarment adattata għal din iż-żona: il-varjetà Tanche. It-Tanche hija varjetà b'żewġ għanijiet, jiġifieri żebbuġa destinata biex tittiekel jew għall-estrazzjoni taż-żejt. Il-gradazzjoni taż-żebbuġ, li tradizzjonalment isir wara l-ħsad, jippermetti l-ġbir taż-żebbuġ b'dijametru żgħir għall-mitħna taż-żebbuġ. Iż-żebbuġ huwa maħsud meta jkun sar u jgħaddi minn pressa rapida. It-tekniki użati huma l-pressa jew l-estrazzjoni, li jippreservaw l-integrità tal-prodott (temperatura limitata tal-pâte għal 27 °C, mingħajr l-ebda addittivi oħra ħlief għall-ilma). Il-"Huile d'olive de Nyons" huwa prodott miż-żebbuġa tal-varjetà Tanche, li tiġi maħsuda fi stadju avvanzat ta' maturità. Fil-livell organolettiku, il-"Huile d'olive de Nyons" huwa żejt taż-żebbuġa ikkaratterizzat minn imrar u qawwa baxxa (ta' inqas minn jew ta' 2), kwalità żejtnija ppronunzjata, minn naska ta' tuffieħ aħdar, aromi ta' frott imnixxef u togħma ta' butir, u aromi ta' ġellewż u/jew ħaxix maqtugħ frisk. Fil-livell analitiku, il-"Huile d'olive de Nyons" għandu jkollu aċidità limitata. Barra minn hekk, il-kontenut għoli ta' aċidu olejku (80 %) u l-proporzjon ta' delta -5 - avenasterol mal-kampesterol 'il fuq sew minn tlieta huma l-karatteristiki tal-varjetà Tanche. Għal żmien twil, il-produtturi ta' Nyons u Baronnies kellhom jadattaw il-kultivazzjoni taż-żebbuġ għall-kundizzjonijiet klimatiċi billi jużaw varjetà pjuttost reżistenti għall-ġlata, u minn din il-varjetà kellhom jagħżlu ż-żebbuġ l-aktar reżistenti. L-għażla tagħhom waqgħet fuq it-Tanche, li hija kkunsidrata bħala endemika fil-baċiri naturali ta' Nyons u ta' Baronnies. Il-kundizzjonijiet huma adattati perfettament għall-bżonnijiet tat-"Tanche", li hija l-unika varjeta użata fir-reġjun, ħlief għal xi siġar għad-dakra. Din il-varjetà għandha bżonn xitwa kiesħa sabiex tiġi limitata l-alternazzjoni (l-irregolarità fil-produzzjoni), u hija sensittiva għar-riħ. L-evidenza tal-anterjorità u tal-adattabilità tagħha għat-territorju teżisti fis-sopravivenza tas-siġar antiki b'saħħithom (ċerti minnhom għandhom aktar minn 1 000 sena). Barra minn hekk, ir-rekwiżiti ta' din il-varjetà illimitaw id-distribuzzjoni tagħha lil hinn miż-żona ġeografika. Grazzi għall-kundizzjonijiet klimatiċi taż-żona ġeografika (arja xotta, xemx, nuqqas ta' riħ u tnaqqis gradwali fit-temperaturi), din il-varjetà eżiġenti ta' żebbuġa tista' tilħaq maturità tajba u tista' tiġi maħsuda misjura. L-ispeċifiċità u l-uniċità tal-"Huile d'olive de Nyons" jirriżultaw mhux biss mill-kapaċità tal-varjetà li tikber f'dik iż-żona partikolari, iżda wkoll mill-fatt li ż-żebbuġa titħalla timmatura. L-għarfien tal-kultivaturi, li jirriżulta b'mod partikolari f'ħasda ta' żebbuġ matur u pressa rapida, ikkontribwixxa għall-produzzjoni ta' żejt ħelu (kemmxejn morr u pikkanti), b'naska ta' tuffieħ aħdar u aromi ta' frott imnixxef u togħma ta' butir, b'aċidità limitata. Dan iż-żejt taż-żebbuġa, li kien l-ewwel wieħed b'denominazzjoni tal-oriġini rikonoxxuta fi Franza, jintuża fi speċjalitajiet kulinarji u jiġi miżjud fl-aqwa platti. Huwa msemmi fl-inventarju tal-wirt kulinarju ta' Franza, li kien ġie ppubblikat mill-Conseil National des Arts Culinaires għar-reġjun Rhône-Alpes fl-1995.